Konstruksie se vertroue tel stadig kop op | Netwerk24
Deur Elvira Wood 09 Desember 2019 12:09
Vertroue in die Suid-Afrikaanse konstruksiesektor het effens verbeter. Foto: Pixabay
'n Peiling deur FNB en die Buro vir Ekonomiese Ondersoek toon dat die bedryf se vertroue in die kwartaal met sewe punte tot 22 punte gestyg het. Dit is die eerste keer sedert die tweede kwartaal van 2017 dat dié indeks hoër as 20 punte is.
Dit is die tweede agtereenvolgende kwartaal wat vertroue styg.
Volgens Siphamandla Mkhwanazi, 'n eiendomsekonoom van FNB, is sowat 80% van die respondente wat aan die peiling deelgeneem het, egter steeds ontevrede met die huidige saketoestande.
Die rede vir die stadige toename in vertroue is dat respondente sê hulle sien meer aktiwiteit in die sektor.
Terwyl daar meer aktiwiteit te bespeur was, het ander indekse egter druk op die algehele punt gehad.
Respondente is nie baie positief oor die hoeveelheid mededinging wat betref tenders en die beskikbaarheid van nuwe werk nie.
"Vertroue sou waarskynlik beter gewees het as dit nie was vir strawwe mededinging om tenders te wen en kommer oor die beskikbaarheid van toekomstige werk nie," sê Mkhwanazi.
"Respondente verwag dus nie dat die werk wat hulle tans het, volgehou gaan word nie, of dat die groei beperk is tot enkele ondernemings binne die sektor."